MT Il-Ġurnal Uffiċjali tal-Unjoni Ewropea C 399/74

P8_TA(2015)0457

Indaħħlu t-trasparenza, il-koordinazzjoni u l-konverġenza fil-politiki dwar it-Taxxa fuq il-Kumpaniji fi ħdan l-Unjoni

Riżoluzzjoni tal-Parlament Ewropew tas-16 ta' Diċembru 2015 li jinkludi rakkomandazzjonijiet lill-Kummissjoni dwar li ndaħħlu t-trasparenza, il-koordinazzjoni u l-konverġenza fil-politiki dwar it-Taxxa fuq il-Kumpaniji fi ħdan l-Unjoni (2015/2010(INL))

(2017/C 399/09)

Il-Parlament Ewropew,

— wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea,

— wara li kkunsidra l-abbozz ta' rapport tal-kumitat speċjali dwar id-deċiżjonijiet fil-qasam tat-taxxa u miżuri oħra ta' natura jew effett simili (2015/2066(INI) (il-kumitat speċjali TAXE 1)

— wara li kkunsidra r-rapport finali tal-Erożjoni tal-Bażi u Trasferiment tal-Profitt (BEPS) tal-Organizzazzjoni għall-Kooperazzjoni u l-Iżvilupp Ekonomiċi (OECD)/G20 ippubblikat fil-5 ta’ Ottubru 2015,

— wara li kkunsidra l-Artikoli 46 u 52 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Affarijiet Ekonomiċi u Monetarji u l-opinjoni tal-Kumitat għall-Industrija, ir-Riċerka u l-Enerġija (A8-0349/2015),

Sejbiet ewlenin mill-iskandlu LuxLeaks

A. billi konsorzju ta' ġurnalisti, il-Konsorzju Internazzjonali tal-Ġurnalisti Investigattivi (ICIJ), dwar deċiżjonijiet fil-qasam tat-taxxa u prattiki oħra dannużi fil-Lussemburgu (LuxLeaks) żvela f'Novembru 2014 li kważi 340 kumpanija multinazzjonali (MNC) wettqu negozjati sigrieti mal-Lussemburgu li ppermettew lil ħafna minnhom inaqqsu b'mod drastiku l-kontijiet tat-taxxa globali tagħhom għal minimu, għad-detriment tal-interess pubbliku tal-Unjoni, meta huma joħolqu ftit jew xejn attività ekonomika fil-Lussemburgu;

B. billi r-rivelazzjonijiet urew li ċerti konsulenti tat-taxxa għenu intenzjonalment u b'mod immirat lil kumpaniji multinazzjonali biex jiksbu mill-inqas 548 deċiżjoni tat-taxxa fil-Lussemburgu bejn l-2002 u l-2010; billi dawk in-negozjati sigrieti juru strutturi finanzjarji kumplessi maħsuba biex joħolqu tnaqqis sostanzjali tat-taxxa;

C. billi, bħala riżultat ta' dawk id-deċiżjonijiet tat-taxxa, għadd ta' kumpaniji bbenefikaw minn rati tat-taxxa effettivi ta' inqas minn 1 % fuq il-profitti li ttrasferixxew lejn il-Lussemburgu; billi filwaqt li jibbenefikaw minn diversi beni u servizzi pubbliċi fejn dawn joperaw, ċerti kumpaniji multinazzjonali ma jħallsux is-sehem ġust tagħhom tat-taxxa; billi rati tat-taxxa effettivament qrib iż-żero għall-profitti ġġenerati minn ċerti kumpaniji multinazzjonali jistgħu jagħmlu ħsara lill-Unjoni u lil ekonomiji oħra;

D. billi f'ħafna każijiet, sussidjarji tal-Lussemburgu li jimmaniġġjaw mijiet ta' miljuni ta' euro fin-negozju jżommu preżenza dgħajfa u jwettqu ftit attività ekonomika fil-Lussemburgu, b'xi indirizzi li jkunu ta' aktar minn 1,600 kumpanija;

E. billi l-investigazzjonijiet li twettqu mill-kumitat speċjali TAXE 1 żvelaw li l-prattika tad-deċiżjonijiet tat-taxxa ma sseħħx esklussivament fil-Lussemburgu iżda hija komuni madwar l-Unjoni; billi l-prattika tad-deċiżjonijiet tat-taxxa tista' tintuża leġittimament biex tipprovdi ċ-ċertezza tad-dritt neċessarja għan-negozju u biex tnaqqas ir-riskju finanzjarju għal ditti onesti, iżda madankollu hija miftuħa għal abbuż potenzjali u evitar tat-taxxa u tista', peress li tipprovdi ċertezza tad-dritt lill-atturi magħżula biss, toħloq ċertu grad ta' inugwaljanza bejn il-kumpaniji li jkunu ngħataw deċiżjonijiet u l-kumpaniji li ma jużawx tali deċiżjonijiet;

F. billi ġie kkunsidrat ir-rapport mill-OECD, ippubblikat fit-12 ta’ Frar 2013, bit-titolu Nindirizzaw l-erożjoni tal-bażi u trasferiment tal-profitti, li ppropona standards internazzjonali ġodda għall-ġlieda kontra l-BEPS;

G. billi ġiet ikkunsidrata wkoll Communiqué maħruġa wara l-Laqgħa tal-Ministri tal-Finanzi u l-Gvernaturi tal-Banek Ċentrali tal-G20 li saret fil-5 ta' Ottubru 2015;

H. billi, b'xi eċċezzjonijiet ta' min ifaħħarhom, il-mexxejja politiċi nazzjonali ma indirizzawx il-problema tal-evitar tat-taxxa fit-tassazzjoni korporattiva b'mod opportun biżżejjed;

I. billi l-Unjoni Ewropea għamlet passi kbar lejn l-integrazzjoni ekonomika bħal pereżempju l-Unjoni Ekonomika u Monetarja kif ukoll l-Unjoni Bankarja u billi l-koordinazzjoni fil-livell tal-Unjoni tal-politiki tat-taxxa fil-limiti tat-Trattat dwar il-Funzjonament tal-Unjoni Ewropea hija parti indispensabbli mill-proċess ta’ integrazzjoni;

Tassazzjoni korporattiva u ppjanar aggressiv tat-taxxa

J. billi d-dħul tat-taxxa fuq l-introjtu korporattiv għat-28 Stat Membru tal-Unjoni ammonta għal medja ta' 2,6 % tal-PDG fl-2012 (1);

K. billi, f'kuntest fejn l-investiment u t-tkabbir huma nieqsa, huwa importanti li jinżammu l-kumpaniji fl-Unjoni jew jiġu attirati lejha u billi, għaldaqstant, huwa kruċjali li l-Unjoni trawwem l-attraenza tagħha għan-negozji lokali u barranin;

L. billi l-ippjanar tat-taxxa kollu għandu jitwettaq fi ħdan il-parametri tal-liġi u tat-trattati applikabbli;

M. billi l-ippjanar aggressiv tat-taxxa jikkonsisti f'li wieħed jieħu vantaġġ mit-teknikalitajiet ta' sistema tat-taxxa, jew mid-diskrepanzi bejn żewġ sistemi tat-taxxa jew aktar jew mil-lakuni legali, bl-iskop li titnaqqas l-obbligazzjoni ta’ taxxa;

N. billi l-iskemi ta' ppjanar aggressiv tat-taxxa ħafna drabi jirriżultaw fl-użu ta' kombinazzjoni ta' diskrepanzi tat-taxxa internazzjonali, regoli tat-taxxa nazzjonali speċifiċi favorevoli ħafna u l-użu tar-rifuġji fiskali;

O. billi, għall-kuntrarju tal-ippjanar aggressiv tat-taxxa, il-frodi tat-taxxa u l-evażjoni tat-taxxa jikkostitwixxu fuq kollox attività illegali li tevita l-obbligazzjonijiet ta' taxxa;

P. billi jidher li r-reazzjoni l-aktar adegwata għall-ippjanar aggressiv tat-taxxa hija leġiżlazzjoni tajba, l-implimentazzjoni xierqa tagħha u l-koordinazzjoni internazzjonali fir-rigward tal-eżiti mixtieqa;

Q. billi t-telf ġenerali fi dħul Statali minħabba l-evitar tat-taxxa mit-tassazzjoni korporattiva ġeneralment jiġi kkumpensat jew biż-żieda tal-livell ġenerali tat-tassazzjoni, jew bil-qtugħ tas-servizzi pubbliċi, jew inkella biż-żieda fis-self nazzjonali, u għalhekk issir ħsara lill-kontribwenti l-oħra kif ukoll lill-ekonomija ġenerali;

R. billi hemm studju (2) li jistma li t-telf tad-dħul għall-Unjoni minħabba l-evitar tat-taxxa minn tassazzjoni korporattiva jista' jammonta għal madwar EUR 50-70 biljun fis-sena, fejn din iċ-ċifra tirrappreżenta s-somma mitlufa minħabba t-trasferiment tal-profitt u billi dan l-istudju jistma wkoll li telf tad-dħul għall-Unjoni minħabba l-evitar tat-taxxa minn tassazzjoni korporattiva jista’ fir-realtà jammonta għal madwar EUR 160-190 biljun jekk jiġu kkunsidrati l-arranġamenti speċjali ta’ taxxa, l-ineffiċjenzi fil-ġbir ta' taxxa u attivitajiet oħra ta’ dan it-tip;

S. billi l-istess istudju jistma li l-effiċjenza tad-dħul tat-taxxa fuq l-introjtu korporattiv hija 75 %, għalkemm l-istudju jikkonferma wkoll li din ma tirrappreżentax l-ammonti li jistgħu jkunu mistennija li jiġu rkuprati mill-awtoritajiet tat-taxxa, peress li ċertu perċentwal ta' dawk l-ammonti jkun eċċessivament għali jew teknikament diffiċli biex jinġabar; billi skont l-istudju, kieku hemm disponibbli soluzzjoni sħiħa għall-problema tal-BEPS u din tiġi implimentabbli madwar l-Unjoni, l-impatt pożittiv stmat fuq id-dħul mit-taxxa għall-gvernijiet tal-Istati Membri jkun 0,2 % tad-dħul mit-taxxa totali;

T. billi t-telf li jirriżulta mill-BEPS jirrappreżenta theddida għall-funzjonament xieraq tas-suq intern u għall-kredibbiltà, l-effiċjenza u l-ekwità tas-sistemi tat-taxxa korporattiva fl-Unjoni; billi l-istess studju jagħmilha ċara wkoll li l-kalkoli tiegħu ma jinkludux stimi tal-attività fi ħdan l-ekonomija moħbija, u li l-opaċità tal-istrutturi u l-ħlasijiet ta' ċerti kumpaniji tfisser li huwa diffiċli li jiġi stmat l-impatt fuq id-dħul mit-taxxa b'mod preċiż, u għalhekk jista' jkun hemm impatt sinifikament akbar minn dak li jistma r-rapport;

U. billi t-telf li jirriżulta mill-BEPS juri wkoll b'mod ċar in-nuqqas ta' kundizzjonijiet ekwivalenti ta' kompetizzjoni bejn dawk il-kumpaniji li joperaw biss fi Stat Membru wieħed u jħallsu t-taxxi tagħhom hemmhekk, b'mod partikolari l-SMEs, in-negozji tal-familja u l-persuni li jaħdmu għal rashom, u ċerti kumpaniji multinazzjonali li huma kapaċi jittrasferixxu l-profitti minn ġurisdizzjonijiet ta' taxxa għolja lejn dawk ta' taxxa baxxa u jidħlu fi ppjanar aggressiv tat-taxxa, biex b'hekk inaqqsu l-bażi tat-taxxa ġenerali tagħhom u jpoġġu aktar pressjoni fuq il-finanzi pubbliċi għad-detriment taċ-ċittadini tal-Unjoni u l-SMEs;

V. billi l-użu ta' prattiki ta' ppjanar aggressiv tat-taxxa minn kumpaniji multinazzjonali jmur kontra l-prinċipju ta' kompetizzjoni ġusta u responsabilità korporattiva kif stabbilit fil-komunikazzjoni COM(2011)0681 billi t-tfassil ta' strateġiji ta' ppjanar tat-taxxa jeħtieġ riżorsi li huma disponibbli biss għad-ditti l-kbar u billi dan jirriżulta f'nuqqas ta' kundizzjonijiet ekwivalenti ta' kompetizzjoni bejn l-SMEs u l-korporazzjonijiet il-kbar, li għandu jiġi indirizzat b'mod urġenti;

W. billi jenfasizza wkoll, li l-kompetizzjoni fil-qasam tat-taxxa fl-Unjoni u fir-rigward tal-pajjiżi terzi tista' tkun ta’ ħsara f'xi każijiet u tista’ twassal għal ġirja lejn l-iktar livell baxx f’termini ta’ rati tat-taxxa filwaqt li t-titjib fit-trasparenza, il-koordinazzjoni u l-konverġenza jipprovdi qafas effettiv biex jiggarantixxi l-kompetizzjoni ġusta bejn id-ditti fl-Unjoni u jipproteġi l-baġits tal-Istat minn eżiti negattivi;

X. billi l-miżuri li jippermettu ppjanar aggressiv tat-taxxa mhumiex kompatibbli mal-prinċipju tal-kooperazzjoni leali bejn l-Istati Membri;

Y. billi l-ippjanar aggressiv tat-taxxa huwa ffaċilitat biż-żieda tal-kumplessità tan-negozju u bid-diġitalizzazzjoni u l-globalizzazzjoni tal-ekonomija, fost fatturi oħra, li jwasslu għal distorsjonijiet tal-kompetizzjoni li huma ta' ħsara għat-tkabbir u għall-kumpaniji tal-Unjoni, b'mod partikolari l-SMEs;

Z. billi l-ġlieda kontra l-ippjanar aggressiv tat-taxxa ma tistax tiġi indirizzata mill-Istati Membri individwalment; billi l-politiki dwar it-taxxa korporattiva li ma jkunux trasparenti u kkoordinati jġorru riskju għall-politika dwar it-taxxa tal-Istati Membri, u jwasslu għal eżiti mhux produttivi bħaż-żieda tat-tassazzjoni tal-bażijiet tat-taxxa inqas mobbli;

AA. billi n-nuqqas ta' azzjoni kkoordinata qed iwassal ħafna Stati Membri biex jadottaw miżuri nazzjonali unilaterali; billi miżuri bħal dawn ħafna drabi wrew li huma ineffettivi, insuffiċjenti u f'xi każijiet anke detrimentali għall-kawża;

AB. billi dak li huwa meħtieġ għaldaqstant huwa approċċ ikkoordinat u pluridimensjonali fil-livell nazzjonali, tal-Unjoni u internazzjonali;

AC. billi l-Unjoni kienet pijunier fil-ġlieda globali kontra l-ippjanar aggressiv tat-taxxa, b'mod partikolari bil-promozzjoni tal-progress fil-livell tal-OECD fir-rigward tal-proġett tal-BEPS; billi l-Unjoni għandu jkompli jkollha r-rwol ta' pijunier hekk kif il-proġett tal-BEPS jiżviluppa, biex tipprova tipprevjeni l-ħsara li l-BEPS jistgħu jikkawżaw kemm lill-Istati Membri kif ukoll lill-pajjiżi fil-fażi tal-iżvilupp madwar id-dinja; inkluż l-iżgurar ta’ azzjonijiet dwar il-BEPS u lil hinn minn kwistjonijiet marbuta mal-BEPS ta' importanza sinifikanti għall-pajjiżi fil-fażi tal-iżvilupp bħal dawk deskritti fir-rapport dwar il-Grupp ta' Ħidma tal-G20 dwar l-Iżvilupp fl-2014;

AD. billi l-Kummissjoni u l-Istati Membri għandhom jiżguraw li pakkett komprensiv ta’ miżuri tal-OECD dwar il-BEPS jiġi implimentat bħala standard minimu fil-livell tal-Unjoni u jibqa' ambizzjuż; billi huwa ta’ importanza kruċjali li l-pajjiżi kollha tal-OECD jimplimentaw il-proġett tal-BEPS;

AE. billi l-Kummissjoni għandha tfassal b’mod ċar kif se tikseb il-15-il riżultat tanġibbli tal-proġett tal-BEPS tal-OECD/G20 lil hinn u barra mill-oqsma ta’ azzjoni li diġà ssemmew f’dan ir-rapport, filwaqt li tipproponi mill-aktar fis possibbli pjan ambizzjuż ta’ miżuri leġiżlattivi, sabiex tinkoraġġixxi pajjiżi oħra biex isegwu l-linji gwida tal-OECD u l-eżempju tal-Unjoni fl-implimentazzjoni tal-Pjan ta’ Azzjoni; billi l-Kummissjoni għandha tikkunsidra wkoll l-oqsma li fihom l-Unjoni għandha tmur lil hinn mill-istandards minimi li tirrakkomanda l-OECD;

AF. billi skont it-Trattati tal-Unjoni, is-setgħa ta' leġiżlazzjoni fuq it-tassazzjoni korporattiva bħalissa tinsab f'idejn l-Istati Membri, iżda madankollu l-maġġoranza kbira tal-problemi marbuta mal-ippjanar aggressiv tat-taxxa huma ta' natura multinazzjonali;

AG. billi aktar koordinazzjoni tal-politiki dwar it-taxxa nazzjonali għalhekk tirrappreżenta l-uniku mod fattibbli biex jinħolqu kundizzjonijiet ekwivalenti ta' kompetizzjoni u jiġu evitati miżuri li jiffavorixxu kumpaniji multinazzjonali kbar għad-detriment tal-SMEs;

AH. billi n-nuqqas ta’ koordinazzjoni tal-politiki dwar it-taxxa fl-UE jwassal għal spiża u piż amministrattiv sinifikanti għaċ-ċittadini u n-negozji li joperaw f’aktar minn Stat Membru wieħed fi ħdan l-Unjoni – dan jgħodd saħansitra aktar għall-SMEs – u jirriżulta f’tassazzjoni doppja mhux intenzjonata, nontassazzjoni doppja, jew jiffaċilita l-ippjanar aggressiv tat-taxxa u billi każijiet bħal dawn għandhom jiġu eliminati u għalhekk jeħtieġu soluzzjonijiet aktar trasparenti u aktar sempliċi;

AI. billi għandha tingħata attenzjoni speċifika fit-tfassil tar-regoli tat-taxxa u l-proċeduri amministrattivi proporzjonati lill-SMEs u n-negozji tal-familja, li huma s-sinsla tal-ekonomija tal-Unjoni;

AJ. billi sas-26 ta' Ġunju 2017 irid ikun operattiv fl-Unjoni kollha reġistru għas-sjieda benefiċjarja, li jgħin fit-traċċar ta' evitar tat-taxxa u ta' trasferiment tal-profitti possibbli;

AK. billi r-rivelazzjonijiet tal-iskandlu LuxLeaks u l-ħidma mwettqa mill-kumitat speċjali TAXE 1 juru biċ-ċar il-ħtieġa ta' miżuri leġiżlattivi tal-Unjoni biex itejbu t-trasparenza, il-koordinazzjoni u l-konverġenza fil-politiki dwar it-taxxa korporattiva fl-Unjoni;

AL. billi t-tassazzjoni korporattiva għandha tiġi ggwidata mill-prinċipju tat-tassazzjoni tal-profitti meta dawn ikunu ġġenerati;

AM. billi l-Kummissjoni Ewropea u l-Istati Membri għandhom ikomplu jkollhom rwol attiv ħafna fl-arena internazzjonali sabiex jaħdmu għall-istabbiliment ta' standards internazzjonali bbażati primarjament fuq il-prinċipji tat-trasparenza, l-iskambju ta' informazzjoni u t-tneħħija ta' miżuri dannużi ta' tassazzjoni;

AN. billi l-prinċipju ta' “Koerenza Politika għall-Iżvilupp”, kif stabbilit fit-Trattat dwar il-Funzjonament tal-Unjoni Ewropea, jeħtieġ li l-Unjoni tassigura li l-istadji kollha tat-tfassil tal-politika f'kull qasam, inkluż fir-rigward tat-tassazzjoni korporattiva, ma jimmilitawx kontra, u minflok jippromwovu, l-għan tal-iżvilupp sostenibbli;

AO. billi approċċ ikkoordinat għas-sistema tat-tassazzjoni korporattiva madwar l-Unjoni se jkun jippermetti l-indirizzar tal-kompetizzjoni inġusta u t-tisħiħ tal-kompetittività tal-kumpaniji tal-Unjoni, b’mod partikolari l-SMEs;

AP. billi l-Kummissjoni u l-Istati Membri għandhom jużaw iktar is-soluzzjonijiet elettroniċi fil-proċeduri relatati mat-tassazzjoni sabiex inaqqsu l-piżijiet amministrattivi u jissimplifikaw il-proċeduri transfruntiera;

AQ. billi l-Kummissjoni għandha tivvaluta l-impatt tal-benefiċċji tat-taxxa mogħtija lil żoni ekonomiċi speċjali eżistenti fl-Unjoni; u f’dan ir-rigward iħeġġeġ l-iskambju tal-aħjar prattiki bejn l-awtoritajiet tat-taxxa;

Trasparenza

AR. billi ż-żieda fit-trasparenza fil-qasam tat-tassazzjoni korporattiva tista’ ttejjeb il-ġbir tat-taxxa, tagħmel ix-xogħol tal-awtoritajiet tat-taxxa aktar effiċjenti u hija kruċjali biex tiġi żgurata ż-żieda fil-fiduċja pubblika u l-kunfidenza fis-sistemi tat-taxxa u l-gvernijiet, u din għandha tkun prijorità importanti; (i) billi aktar trasparenza fir-rigward tal-attivitajiet ta' kumpaniji multinazzjonali kbar, u b'mod partikolari rigward il-profitti magħmula, it-taxxi fuq profitt imħallas, is-sussidji rċevuti u r-rimborżi tat-taxxa, in-numru ta' impjegati u assi li għandhom, hija essenzjali biex ikun żgurat li l-amministrazzjonijiet tat-taxxa jindirizzaw il-BEPS b'mod effiċjenti; billi jeħtieġ li jintlaħaq bilanċ tajjeb bejn it-trasparenza, il-protezzjoni tad-data personali u s-sensittività kummerċjali, kif ukoll li jiġi kkunsidrat l-impatt fuq negozji iżgħar; billi forma waħda vitali għal dan it-trasparenza li għandha tittieħed hija r-rappurtar pajjiż b'pajjiż; billi kwalunkwe proposta tal-Unjoni għar-rappurtar pajjiż b'pajjiż għandha fl-ewwel istanza tkun ibbażata fuq il-mudell tal-OECD; billi huwa possibbli li l-Unjoni tmur lil hinn mil-linji gwida tal-OECD u tagħmel obbligatorju u pubbliku dan ir-rappurtar pajjiż b'pajjiż, u fl-emendi tiegħu adottati fit-8 ta' Lulju 2015 (3) fuq il-proposta għal Direttiva dwar id-Drittijiet tal-Azzjonisti, il-Parlament Ewropew ivvota favur rappurtar pubbliku pajjiż b'pajjiż; billi l-Kummissjoni Ewropea wettqet konsultazzjoni dwar dan is-suġġett bejn is-17 ta' Ġunju u d-9 ta' Settembru 2015 sabiex tesplora l-għażliet differenti għall-implimentazzjoni tar-rappurtar pajjiż b'pajjiż (4); billi 88 % ta' dawk li wieġbu pubblikament għal din il-konsultazzjoni ddikjaraw li jappoġġjaw l-iżvelar pubbliku min-naħa tal-impriżi ta' informazzjoni marbuta mat-taxxa; (ii) billi t-twettiq ta' ppjanar aggressiv tat-taxxa mill-korporazzjonijiet mhuwiex kompatibbli mar-Responsabilità Soċjali Korporattiva; billi xi kumpaniji fl-Unjoni diġà bdew juru li huma konformi għal kollox mat-taxxa billi japplikaw għas-sjieda tagħhom ta' tikketta ta' “Kontribwent tat-Taxxa Ġusta” u jippromwovuha (5) u billi miżuri bħal dawn jistgħu jservu ta’ deterrent qawwi u jbiddlu l-imġiba, permezz tar-riskju ta’ reputazzjoni għal nuqqas ta’ konformità, tali tikketta għandha tkun ibbażata fuq kriterji komuni fil-livell Ewropew; (iii) billi żieda fit-trasparenza tista' tintlaħaq jekk l-Istati Membri jinfurmaw lil xulxin u lill-Kummissjoni bi kwalunkwe konċessjoni, ħelsien, eżenzjoni, inċentiv jew miżura simili ġdida li jista' jkollha impatt materjali fuq ir-rata tat-taxxa effettiva tagħhom; billi tali notifika tkun tgħin lill-Istati Membri biex jidentifikaw prattiki dwar it-taxxa dannużi; (iv) billi, minkejja l-ftehim reċenti tal-Kunsill dwar l-emenda tad-Direttiva tal-Kunsill 2011/16/UE (6) fir-rigward tal-iskambju awtomatiku ta’ deċiżjonijiet tat-taxxa, għad hemm riskji li l-Istati Membri ma jikkomunikawx biżżejjed bejniethom dwar l-impatt possibbli li l-arranġamenti tat-taxxa tagħhom ma' ċerti kumpaniji jista’ jkollhom fuq il-ġbir tat-taxxa fi Stati Membri oħra; billi l-awtoritajiet tat-taxxa nazzjonali għandhom awtomatikament jiskambjaw id-deċiżjonijiet kollha tat-taxxa mingħajr dewmien wara li jkunu nħarġu; billi l-Kummissjoni għandu jkollha aċċess għal deċiżjonijiet tat-taxxa, permezz ta’ direttorju ċentrali sikur; billi d-deċiżjonijiet tat-taxxa ffirmati mill-awtoritajiet tat-taxxa għandhom ikunu soġġetti għal trasparenza akbar, sakemm jiġu ppreservati l-informazzjoni kunfidenzjali u l-informazzjoni kummerċjalment sensittiva; (v) billi portijiet mingħajr dazju huma rrappurtati li qed jintużaw biex jaħbu tranżazzjonijiet mill-awtoritajiet tat-taxxa; (vi) billi l-progress fil-ġlieda kontra l-evażjoni u l-evitar tat-taxxa u l-ippjanar aggressiv tat-taxxa jista' jiġi mmonitorjat biss b'metodoloġija armonizzata li tista' tintuża biex jiġi stmat id-daqs tad-distakki fiskali diretti u indiretti fl-Istati Membri, u madwar l-Unjoni kollha kemm hi; billi stima tad-distakk fiskali għandha tirrappreżenta biss il-bidu tal-provvediment ta' informazzjoni addizzjonali dwar kwistjonijiet tat-taxxa; (vii) billi l-qafas legali attwali fl-Unjoni kollha biex jiġu protetti l-informaturi huwa insuffiċjenti, u teżisti varjazzjoni sinifikanti bejn l-modi li bihom Stati Membri differenti jipprovdu protezzjoni għall-informaturi; billi fin-nuqqas ta' tali protezzjoni, wieħed jista' jifhem li dawk l-impjegati li jkollhom informazzjoni vitali se jkunu riluttanti li jersqu 'l quddiem u għalhekk dik l-informazzjoni mhux se tkun disponibbli; billi minn meta l-informaturi għenu biex tiġi mmobilizzata l-attenzjoni pubblika dwar il-kwistjoni tat-tassazzjoni inġusta, l-Istati Membri għandhom jikkunsidraw miżuri li jipproteġu tali attività; billi għalhekk ikun xieraq li tiġi offruta protezzjoni fl-Unjoni kollha għall-informaturi li jirrappurtaw suspetti ta' kondotta ħażina, mġiba ħażina, frodi jew attività illegali lir-regolaturi nazzjonali jew, f'każijiet ta' kondotta ħażina, mġiba ħażina, frodi jew attività illegali persistenti mhux indirizzata li tista' taffettwa l-interess pubbliku u lill-pubbliku ġenerali; billi din il-protezzjoni għandha tkun koerenti mas-sistema legali ġenerali; billi din il-protezzjoni għandha tkun effettiva kontra prosekuzzjonijiet legali mhux ġustifikati, sanzjonijiet ekonomiċi u diskriminazzjonijiet;

Koordinazzjoni

AS. billi s-setgħa ta' leġiżlazzjoni fuq it-tassazzjoni korporattiva tinsab għand l-Istati Membri, iżda madankollu l-maġġoranza kbira tal-problemi marbuta mal-ippjanar aggressiv tat-taxxa hija ta' natura multinazzjonali; billi aktar koordinazzjoni tal-politiki dwar it-taxxa nazzjonali għalhekk tirrappreżenta l-uniku mod possibbli biex jiġu indirizzati l-problemi tal-BEPS u l-ippjanar aggressiv tat-taxxa; (i) billi Bażi Komuni Konsolidata tat-Taxxa Korporattiva obbligatorja fl-Unjoni kollha (BKKTK) se tkun pass kbir lejn is-soluzzjoni ta' dawk il-problemi assoċjati mal-ippjanar aggressiv tat-taxxa fi ħdan l-Unjoni u għandha tiġi introdotta bħala kwistjoni urġenti; billi l-għan aħħari huwa BKKTK sħiħa, obbligatorja u possibbilment b’eżenzjoni temporanja għall-SMEs li mhumiex kumpaniji multinazzjonali u kumpaniji b’attività transfruntiera, u b'metodu tat-tqassim proporzjonali tal-formoli bbażat fuq taħlita ta’ fatturi varjabbli oġġettivi; billi sakemm m'hemmx BKKTK sħiħa fis-seħħ, il-Kummissjoni qed tikkunsidra miżuri temporanji biex jikkontrobattu l-opportunitajiet tat-trasferiment tal-profitt; billi huwa meħtieġ li jiġi żgurat li dawk il-miżuri, li jinkludu t-tpaċija tat-telf transfruntier, ma jżidux ir-riskju tal-BEPS; billi dawn il-miżuri mhumiex sostitut perfett għall-konsolidazzjoni u jeħtieġ iż-żmien biex dan ir-reġim il-ġdid ikun kompletament operattiv. (ii) billi minkejja l-ħidma tal-Grupp tal-Kodiċi ta' Kondotta dwar it-tassazzjoni korporattiva dannuża, il-miżuri ta' ppjanar aggressiv tat-taxxa jibqgħu jeżistu fl-Unjoni kollha; billi t-tentattivi fil-passat biex jissaħħu l-governanza u l-mandat tal-Grupp, u biex jiġu aġġustati u mwessgħin il-metodi ta' ħidma u l-kriterji stabbiliti fil-Kodiċi, bil-għan li jiġu miġġielda forom ġodda ta' prattiki dwar it-taxxa dannużi fl-ambjent ekonomiku attwali, ma kinux ta' suċċess; billi l-attivitajiet tal-Grupp huma kkaratterizzati minn nuqqas ġenerali ta' trasparenza u responsabilità; billi għalhekk l-effiċjenza u l-funzjonament tal-Grupp jeħtieġ li jiġi rriformat u jsir aktar effettiv u trasparenti, b’mod partikolari permezz tal-pubblikazzjoni ta’ rapporti annwali u minuti, inkluża l-indikazzjoni tal-pożizzjonijiet tal-Istati Membri; billi l-grupp għandu jkun jista' jieħu pożizzjonijiet dwar kwistjonijiet li jirriżultaw minn politiki dwar it-taxxa f’aktar minn Stat Membru wieħed mingħajr minoranza żgħira ta’ Stati Membri jimblukkaw rakkomandazzjonijiet; (iii) billi l-prinċipju ġenerali tat-tassazzjoni korporattiva fl-Unjoni għandu jkun li t-taxxi jitħallsu fil-pajjiżi fejn issir l-attività ekonomika attwali tal-kumpanija u l-ħolqien tal-valur; billi għandhom jiġu żviluppati kriterji biex ikun żgurat li dan iseħħ; billi kwalunkwe użu ta’ “sistema ta' inċentivi tat-taxxa favur il-privattivi” jew reġimi ta’ taxxa preferenzjali jridu wkoll jiżguraw li t-taxxi jitħallsu fil-post fejn jiġi ġġenerat valur, skont il-kriterji definiti fl-Azzjoni 5 tal-BEPS, filwaqt li jiġu stabbiliti definizzjonijiet komuni Ewropej għal dak li jikkwalifika bħala l-promozzjoni tar-R&Ż, u x’ma jikkwalifikax, u għall-armonizzazzjoni tal-użu ta' sistema ta' inċentivi tat-taxxa favur il-privattivi u ta' reġim ta' taxxa favorevoli għall-innovazzjoni, inkluż li d-data tal-abolizzjoni tar-reġim il-qadim titressaq għat-30 ta' Ġunju 2017; (iv) billi ċerti Stati Membri introduċew b'mod unilaterali Korporazzjoni Kkontrollata Minn Barra l-Pajjiż (CFC) sabiex jiġi żgurat b'mod adegwat li l-profitti mpoġġija f'pajjiż b'taxxa baxxa jew mingħajr taxxa jkunu effettivament intaxxati; billi jeħtieġ li dawk ir-regoli jkunu kkoordinati sabiex jiġi evitat li d-diversità tar-regoli nazzjonali dwar is-CFC fi ħdan l-Unjoni tfixkel il-funzjonament tas-suq intern; (v) billi d-Direttiva 2011/16/UE tipprovdi għal kooperazzjoni bejn l-Istati Membri dwar l-ispezzjonijiet u l-awditi tat-taxxa u tinkoraġġixxi l-iskambju tal-aħjar prattiki bejn l-awtoritajiet fiskali; billi, madankollu, l-istrumenti previsti f'dik id-Direttiva mhumiex effettivi biżżejjed u l-approċċi diverġenti nazzjonali għall-kumpaniji tal-awditjar jikkuntrastaw mat-tekniki ta' ppjanar tat-taxxa organizzati ħafna ta' ċerti kumpaniji; (vi) billi biex ikun effettiv l-iskambju awtomatiku ta' informazzjoni b'mod ġenerali u informazzjoni dwar id-deċiżjonijiet tat-taxxa b'mod partikolari, hija meħtieġa sistema komuni ta' Numru ta' Identifikazzjoni tat-Taxxa Ewropew; billi l-Kummissjoni għandha tikkunsidra t-twaqqif ta’ reġistru kummerċjali komuni Ewropew; (vii) billi l-Kummissjoni ddeċidiet li ttawwal il-mandat tal-Pjattaforma għal Governanza Tajba fil-Qasam tat-Taxxa – li kellu jiskadi fl-2016 – kif ukoll tespandi l-kamp ta' applikazzjoni tagħha u ttejjeb il-metodi ta' ħidma tagħha; billi l-Pjattaforma tista' tgħin biex jitwettaq il-Pjan ta' Azzjoni ġdid biex issaħħaħ il-ġlieda kontra l-frodi tat-taxxa u l-evażjoni tat-taxxa, ikunu ffaċilitati d-diskussjonijiet dwar id-deċiżjonijiet tat-taxxa tal-Istati Membri fid-dawl tar-regoli ġodda proposti dwar l-iskambju ta' informazzjoni, u jkun ipprovdut feedback dwar inizjattivi ġodda kontra l-evitar; billi, madankollu, jeħtieġ li l-Kummissjoni tagħti spinta lill-profil, twessa' s-sħubija u żżid l-effettività tal-Pjattaforma għal Governanza Tajba fil-Qasam tat-Taxxa; (viii) billi l-Kummissjoni għandha tanalizza u titlob l-implimentazzjoni tar-riformi għall-amministrazzjonijiet tat-taxxa fi ħdan il-proċess tas-Semestru Ewropew, biex ittejjeb il-kapaċità tal-ġbir ta' taxxi tal-amministrazzjonijiet tat-taxxa nazzjonali sabiex iwettqu r-rwoli tagħhom b'mod effettiv u b'hekk irawmu l-impatt pożittiv tal-ġbir effettiv tat-taxxa u ta' azzjonijiet effettivi kontra l-frodi tat-taxxa u l-evażjoni tat-taxxa fuq id-dħul tal-Istati Membri;

Konverġenza

AT. billi koordinazzjoni mtejba waħedha mhux se ssolvi l-problemi fundamentali li jirriżultaw mill-fatt li jeżistu regoli differenti rigward it-tassazzjoni korporattiva fi Stati Membri differenti; billi parti mir-reazzjoni komprensiva għall-ippjanar aggressiv tat-taxxa għandha tinvolvi l-konverġenza ta' numru limitat ta' prattiki tat-taxxa nazzjonali; billi dan jista' jinkiseb filwaqt li xorta tiġi mħarsa s-sovranità tal-Istati Membri fir-rigward ta' elementi oħra tas-sistemi tat-taxxa korporattiva tagħhom; (i) billi prattiki ta' ppjanar aggressiv tat-taxxa xi drabi jistgħu jirriżultaw mill-benefiċċji kumulattivi ta' trattati dwar tassazzjoni doppja konklużi mill-Istati Membri differenti, li minflok jirriżultaw b'mod pervers f'nontassazzjoni doppja; billi l-proliferazzjoni ta' trattati tat-taxxa doppja ffirmati minn Stati Membri individwali ma' pajjiżi terzi tista' twassal għal opportunitajiet għal lakuni ġodda; billi, f'konformità mal-Azzjoni 15 tal-proġett tal-BEPS tal-OECD/G20, hemm il-bżonn li jiġi żviluppat strument multilaterali biex jiġu emendati t-trattati dwar it-taxxa bilaterali; billi l-Kummissjoni għandu jkollha l-mandat li tinnegozja ftehimiet tat-taxxa ma' pajjiżi terzi f'isem l-Unjoni minflok il-prattika attwali li taħtha jitwettqu negozjati bilaterali, li jipproduċu riżultati sub-ottimali. billi l-Kummissjoni għandha tiżgura li ftehimiet bħal dawn ikollhom dispożizzjonijiet ta’ reċiproċità u jipprojbixxu kwalunkwe impatt negattiv fuq iċ-ċittadini u n-negozji, b’mod partikolari l-SMEs, li jirriżulta mill-applikazzjoni extraterritorjali tal-leġiżlazzjoni ta’ pajjiż terz taħt il-ġurisdizzjoni tal-Unjoni u l-Istati Membri tagħha; (ii) billi l-Unjoni għandu jkollha definizzjoni aġġornata tagħha stess ta' “rifuġji fiskali”; (iii) billi l-Unjoni għandha tapplika kontromiżuri lejn kumpaniji li jagħmlu użu minn rifuġji fiskali bħal dawn; billi dan diġà ġie mitlub fir-Rapport tal-Parlament Ewropew dwar ir-Rapport Annwali dwar it-Taxxa tal-2014 (7), li talab li “jiddaħħlu sanzjonijiet ħorox biex ikun evitat li kumpaniji jiksru jew jevitaw l-istandards tat-taxxa, billi ma jibqgħux jingħataw fondi tal-UE u aċċess għall-għajnuna mill-istat jew għall-akkwist pubbliku lil kumpaniji frawdolenti jew kumpaniji li jinsabu f'rifuġji tat-taxxa jew pajjiżi li jgħawġu l-kompetizzjoni b'kundizzjonijiet favorevoli tat-taxxa; iħeġġeġ lill-Istati Membri jirkupraw kull tip ta' appoġġ pubbliku mogħti lil kumpaniji jekk dawn ikunu involuti fi ksur tal-istandards tat-taxxa tal-UE”; billi l-Istati Membri għandhom ikunu wkoll soġġetti għal kontromiżuri f'każ li jirrifjutaw li jaġixxu biex jimmodifikaw ir-reġimi tat-taxxa preferenzjali ta' ħsara tagħhom li jimminaw l-eżistenza ta' kundizzjonijiet ekwi fl-UE; (iv) billi definizzjoni vinkolanti ġdida ta' “stabbiliment permanenti” hija meħtieġa biex jiġi żgurat li t-tassazzjoni sseħħ fejn issir l-attività ekonomika u jinħoloq il-valur ekonomiku; billi dan għandu jkun akkumpanjat minn kriterji minimi vinkolanti biex jiġi determinat jekk attività ekonomika għandhiex sustanza suffiċjenti biex tiġi intaxxata fi Stat Membru sabiex tiġi evitata l-problema ta' “kumpanija tal-isem”, b'mod partikolari fir-rigward tal-isfidi mnedija mill-ekonomija diġitali; (v) billi l-investigazzjonijiet kontinwi tal-Kummissjoni fl-allegat ksur tar-regoli ta' għajnuna mill-istat tal-Unjoni wrew nuqqas ta' trasparenza li toħloq ostakli dwar il-mod li bih għandhom jiġu applikati dawk ir-regoli; billi biex tirrettifika dan, il-Kummissjoni għandha tippubblika linji gwida dwar l-għajnuna mill-Istat biex tikkjarifika kif se tiddetermina każijiet ta' għajnuna mill-Istat relatati mat-taxxa, u b'hekk tipprovdi aktar ċertezza tad-dritt għall-kumpaniji u l-Istati Membri bl-istess mod; billi fil-qafas tal-modernizzazzjoni tar-reġim tal-għajnuna mill-Istat il-Kummissjoni għandha tiżgura kontroll ex-post effettiv tal-legalità tal-għajnuna mill-Istat mogħtija; (vi) billi wieħed mill-effetti mhux intenzjonati tad-Direttiva tal-Kunsill 2003/49/KE (8) huwa li l-imgħax transfruntier u l-introjtu ta' royalties jistgħu jkunu mhux intaxxati (jew intaxxati f'livell baxx ħafna); billi regola ġenerali kontra l-abbużi għandha tiġi introdotta f'dik id-Direttiva kif ukoll fid-Direttiva tal-Kunsill 2005/19/KE (9) u leġiżlazzjoni rilevanti oħra tal-Unjoni; (vii) billi taxxa minn ras il-għajn fl-Unjoni kollha jew miżura li jkollha effett simili, tkun tiżgura li l-profitti kollha ġġenerati fl-Unjoni, u li huma mistennija li jitilqu mill-Unjoni, jiġu intaxxati tal-inqas darba fl-Unjoni qabel ma jħallu l-fruntieri tal-Unjoni. (viii) billi l-qafas attwali tal-Unjoni dwar is-soluzzjoni tat-tilwim dwar tassazzjoni doppja bejn l-Istati Membri ma jaħdimx b'mod effettiv u jkun jibbenefika minn regoli aktar ċari u skedi ta' żmien aktar stretti, billi jkompli jibni fuq is-sistemi diġà stabbiliti; (ix) billi l-konsulenti tat-taxxa għandhom rwol kruċjali fil-faċilitazzjoni ta' ppjanar aggressiv tat-taxxa, billi jgħinu lill-kumpaniji jistabbilixxu strutturi legali kumplessi sabiex jieħdu vantaġġ mid-diskrepanzi u l-lakuni li jinħolqu minn sistemi ta' taxxa differenti; billi rieżami fundamentali tas-sistema tat-taxxa korporattiva ma tistax isseħħ mingħajr ma jiġu investigati l-prattiki ta' dawn id-ditti ta' konsulenza; billi din l-investigazzjoni għandha tinkludi kunsiderazzjoni tal-kunflitt ta' interess inerenti f'dawn id-ditti, li b'mod simultanju jipprovdu konsulenza lill-gvernijiet nazzjonali dwar it-twaqqif ta' sistemi fiskali u ta' konsulenza lill-kumpaniji dwar kif jistgħu jottimizzaw ir-responsabilità fiskali tagħhom f'dawn is-sistemi;

AU. billi l-effiċjenza ġenerali tal-ġbir tat-taxxa, il-kunċett ta' ekwità tat-taxxa u l-kredibilità tal-amministrazzjonijiet tat-taxxa nazzjonali ma jiddgħajfux biss permezz ta' ppjanar aggressiv tat-taxxa u attivitajiet tal-BEPS; billi l-Unjoni u l-Istati Membri għandhom jieħdu azzjoni simili deċiżiva biex jindirizzaw il-problemi tal-evażjoni tat-taxxa u l-frodi tat-taxxa fit-tassazzjoni korporattiva u individwali kif ukoll problemi relatati mal-ġbir ta' taxxi li mhumiex taxxi korporattivi, b'mod partikolari l-VAT; billi dawk l-elementi l-oħra ta' ġbir u amministrazzjoni tat-taxxa jirrappreżentaw parti sostanzjali tad-distakk fiskali eżistenti;

AV. billi l-Kummissjoni għalhekk għandha tikkunsidra wkoll kif se tindirizza dawk il-kwistjonijiet usa', b'mod partikolari l-infurzar tar-regoli dwar il-VAT fl-Istati Membri u tal-applikazzjoni tagħhom f'każijiet transfruntiera kif ukoll l-ineffiċjenzi fil-ġbir tal-VAT (li f'xi Stati Membri jikkostitwixxi sors prinċipali tad-dħul nazzjonali) u l-konsegwenzi negattivi ta' xi amnestiji tat-taxxa jew skemi mhux trasparenti ta' “maħfra tat-taxxa”; billi kull miżura ġdida bħal din għandha tinvolvi kunsiderazzjonijiet tal-bilanċ tal-ispejjeż u l-benefiċċji.

1. Jitlob lill-Kummissjoni biex tippreżenta lill-Parlament sa Ġunju 2016 proposta leġiżlattiva waħda jew aktar, wara r-rakkomandazzjonijiet dettaljati fl-Anness ta' hawnhekk;

2. Jikkonferma li dawn ir-rakkomandazzjonijiet jirrispettaw id-drittijiet fundamentali u l-principju ta’ sussidjarjetà;

3. Iqis li l-implikazzjonijiet finanzjarji tal-proposta mitluba għandhom ikunu koperti minn allokazzjonijiet baġitarji xierqa;

4. Jagħti istruzzjonijiet lill-President tiegħu biex jgħaddi din ir-riżoluzzjoni u r-rakkomandazzjonijiet dettaljati annessi magħha lill-Kummissjoni u lill-Kunsill kif ukoll lill-gvernijiet u lill-parlamenti tal-Istati Membri.

(1) http://ec.europa.eu/taxation_customs/resources/documents/taxation/gen_info/economic_analysis/tax_structures/2014/report.pdf

(2) “European added value of legislative report on bringing Transparency, coordination and convergence to corporate tax policies in the European Union” (Il-valur miżjud Ewropew tar-rapport leġiżlattiv intitolat Indaħħlu t-trasparenza, il-koordinament u l-konverġenza fil-politiki dwar it-Taxxa fuq il-Kumpaniji fi ħdan l-Unjoni), minn Dott. Benjamin Ferrett, Daniel Gravino u Silvia Merler- Għad irid jiġi ppubblikat.

(3) Testi adottati tat-8.7.2015, P8_TA(2015)0257.

(4) http://ec.europa.eu/finance/consultations/2015/further-corporate-tax-transparency/index_en.htm.

(5) Bħall-Marka tat-Taxxa Ġusta: http://www.fairtaxmark.net/.

(6) Direttiva tal-Kunsill 2011/16/EU tal-15 ta' Frar 2011 dwar kooperazzjoni amministrattiva fil-qasam tat-tassazzjoni u li tħassar id-Direttiva 77/799/EEC (ĠU L 64, 11.3.2011, p. 1).

(7) http://www.europarl.europa.eu/sides/getDoc.do?pubRef=-//EP//TEXT+REPORT+A8-2015-0040+0+DOC+XML+V0//MT

(8) Id-Direttiva tal-Kunsill Nru 2003/49/KE tat-3 ta' Ġunju 2003 dwar sistema komuni ta' tassazzjoni applikabbli għall-pagamenti ta' imgħax u ta' royalties bejn kumpaniji assoċjati ta' Stati Membri differenti (ĠU L 157, 26.6.2003, p. 49).

(9) Id-Direttiva tal-Kunsill 2005/19/KE tas-17 ta' Frar 2005 li temenda d-Direttiva 90/434/KEE tal-1990 dwar is-sistema komuni ta' tassazzjoni applikabbli għal mergers, diviżjonijiet, trasferimenti ta' assi u skambji ta' ishma li jikkonċernaw kumpanniji ta' Stati Membri differenti (ĠU L 58, 4.3.2005, p. 19).